
[bookmark: TextBodyBegin]Европейският парламент,
–	като взе предвид член 314 от Договора за функционирането на Европейския съюз,
–	като взе предвид член 106а от Договора за създаване на Европейската общност за атомна енергия,
–	като взе предвид Регламент (ЕС, Евратом) 2024/2509 на Европейския парламент и на Съвета от 23 септември 2024 г. относно финансовите правила, приложими за общия бюджет на Съюза[footnoteRef:1], и по-специално член 44 от него, [1:  	OВ L, 2024/2509, 26.9.2024 г., ELI: http://data.europa.eu/eli/reg/2024/2509/oj.] 

–	като взе предвид общия бюджет на Европейския съюз за финансовата 2025 година, приет окончателно на 27 ноември 2024 г.[footnoteRef:2], [2:  	OВ L, 2025/31, 27.2.2025 г., ELI: http://data.europa.eu/eli/budget/2025/31/oj.] 

–	като взе предвид Регламент (ЕС, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021 – 2027[footnoteRef:3], [3:  	ОВ L 433 I, 22.12.2020 г., стр. 11, ELI: http://data.europa.eu/eli/reg/2020/433/oj.] 

–	като взе предвид Междуинституционалното споразумение от 16 декември 2020 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси[footnoteRef:4], [4:  	OВ L 433 I, 22.12.2020 г., стр. 28, ELI: http://data.europa.eu/eli/agree_interinstit/2020/1222/oj.] 

–	като взе предвид Решение (ЕС, Евратом) 2020/2053 на Съвета от 14 декември 2020 г. относно системата на собствените ресурси на Европейския съюз и за отмяна на Решение 2014/335/ЕС, Евратом[footnoteRef:5], [5:  	OВ L 424, 15.12.2020 г., стр. 1, ELI: http://data.europa.eu/eli/dec/2020/2053/oj.] 

–	като взе предвид проект на коригиращ бюджет № 2/2025, приет от Комисията на 4 юли 2025 г. (COM(2025)0410),
–	като взе предвид позицията относно проект на коригиращ бюджет № 2/2025, приета от Съвета на 16 септември 2025 г. и предадена на Европейския парламент на 17 септември 2025 г. (12353/2025 – C10‑0209/2025),
–	като взе предвид членове 96 и 98 от своя Правилник за дейността,
–	като взе предвид доклада на комисията по бюджети (A10-0165/2025),
А.	като има предвид, че целта на проект на коригиращ бюджет № 2/2025 е да се актуализира приходната част на бюджета, за да се вземат предвид последните събития, и освен това да се коригира разходната част на бюджета по отношение на редица разходни позиции;
Б.	като има предвид, че проект на коригиращ бюджет № 2/2025 предполага преразглеждане на прогнозите за собствените ресурси във връзка с митата, които са с 1% по-ниски от прогнозата от май 2024 г., във връзка с базата за ДДС с таван, която е с 2,4% по-ниска от прогнозата от май 2024 г., във връзка с нерециклираните отпадъци от опаковки от пластмаса, които са с 3,5% по-малко от прогнозата от май 2024 г., и във връзка с общата база за БНД на ЕС, която е с 0,5% по-висока в сравнение с прогнозата от май 2024 г.;
В.	като има предвид, че с проект на коригиращ бюджет № 2/2025 също така се актуализира вноската на Обединеното кралство за 2025 г. съгласно споразумението за оттегляне, която възлиза на 1,53 милиарда евро, което представлява скромно намаление с 25 милиона евро в сравнение с прогнозата, включена в бюджета за 2025 г.;
Г.	като има предвид, че в проект на коригиращ бюджет № 2/2025 също така се вземат предвид глобите, санкциите за нарушения и отрицателните възвръщаемости, платени до края на май 2025 г., което увеличава първоначалната прогноза за глобите и санкциите в бюджета за 2025 г. с 291 милиона евро;
Д.	като има предвид, че по отношение на разходната част проект на коригиращ бюджет № 2/2025 предлага редица актуализации на бюджетните кредити за поети задължения и за плащания, преди всичко увеличение на бюджетните кредити за плащания с 3,5 милиарда евро за Европейския земеделски фонд за развитие на селските райони;
1.	приема за сведение проект на коригиращ бюджет № 2/2025 във вида, в който е представен от Комисията;
2.	отбелязва, че намаляването на размера на собствените ресурси, различни от БНД, и допълнителните нужди от плащания в разходната част водят до като цяло увеличена нужда от вноски на база БНД в размер на 4,3 милиарда евро; признава, че това предполага промяна на унифицираната изискуема ставка за БНД от 0,527% (в ПКБ № 1/2025) на 0,547% (в ПКБ № 2/2025);
3.	подчертава, че с проект на коригиращ бюджет № 2/2025 еднократните намаления на БНД за петте държави членки бенефициери възлизат на около 9,2 милиарда евро (бруто); подчертава, че тези отстъпки са обвързани с инфлацията и следователно се увеличиха по-бързо от таваните на многогодишната финансова рамка (МФР), които се коригират ежегодно въз основа на дефлатора от 2%; подчертава, че бюджетът на Съюза беше значително натоварен, за да реагира на различни кризи през последните няколко години; подчертава, че тази аномалия във връзка с отстъпките увеличава тежестта за другите държави членки;
4.	приветства новите усилия на Комисията да представи повече възможности за нови източници на приходи за бюджета на Съюза; във връзка с това взема под внимание предложението на Комисията за решение на Съвета относно системата на собствените ресурси на Европейския съюз от 16 юли 2025 г.; счита, че е необходимо бързо да се приемат нови собствени ресурси, за да се увеличат наличните ресурси за бюджета; подчертава, че новите собствени ресурси трябва да бъдат справедливи и са от съществено значение не само за да се даде възможност за погасяване на заемите по Next Generation EU, но и за да се гарантира, че Съюзът разполага с необходимите средства за покриване на по-големите си потребности от разходи; в този контекст припомня дългогодишната си позиция, че извънредните приходи, произтичащи от глоби и санкции, или равностойни на тях суми, следва да се използват като допълнителни приходи за бюджета на Съюза за целите на реакцията при кризи или неочаквани нужди и да не водят до съответно намаляване на вноските на база БНД; подчертава, че в настоящата МФР тези суми се „връщат“ на държавите членки;
5.	подчертава, че поуките от неотдавнашните кризи – пандемията, енергийните сътресения и войната в Украйна – изискват сериозен размисъл за гъвкавостта в следващата МФР; отново заявява позицията си, че бъдещият Инструмент за гъвкавост следва да бъде захранван чрез редица допълнителни източници на финансиране, включително годишния излишък от предходната година, глобите и обратните постъпления; отбелязва съответните разпоредби в предложения регламент за МФР, в които Комисията предлага да се добавят определени суми към Инструмента за гъвкавост в съответствие с дългогодишните искания на Парламента; припомня обаче, че гъвкавостта не следва да бъде за сметка на прозрачността;
6.	приветства корекциите в посока увеличение на бюджетните кредити за плащания за Фонда за развитие на селските райони, които показват, че изпълнението на стратегическите планове по ОСП за периода 2023 – 2027 г., както и интервенциите по линия на програмите за периода 2014 – 2020 г., се ускоряват, и по този начин компенсират натрупаните през предходните бюджетни години забавяния;
7.	приветства текущите подобрения в областта на механизма за корекция на въглеродните емисии на границите (МКВЕГ), но се пита защо опростяването на Регламента за МКВЕГ трябва да води до увеличаване на нуждите от порядъка на 8 милиона евро вместо до намаляване поради повишаването на ефективността;
8.	освен това счита за спорно компенсирането на допълнителните нужди за централизираната митническа система по функция 1 и МКВЕГ по функция 3 чрез пропорционално намаляване на разпределените средства по линия на Инструмента за оборудване за митнически контрол по функция 4; изразява съжаление, че настоящата бюджетна ситуация накара Комисията да преразпредели значителни средства между функциите, и припомня дългогодишната си позиция, че новите приоритети, задачи или нужди на политиката следва да бъдат придружени от нови средства; подчертава категорично, че непрекъснатите преразпределяния не са жизнеспособен начин да се финансират приоритетите на Съюза, тъй като вредят на инвестициите и застрашават постигането на договорените цели на политиката;
9.	подчертава и приветства факта, че някои промени в щатното разписание на Органа на ЕС за борба с изпирането на пари ще позволят на тази агенция да изпълнява задачите си своевременно и ефикасно; припомня, че тази ключова институция играе централна роля в защитата на парите на данъкоплатците и получи силна подкрепа от Европейския парламент;
10.	приветства напредъка на България към въвеждането на еврото и напълно подкрепя допълнителните средства с цел смяната на валутата да бъде придружена от подходящи и целенасочени комуникационни дейности; признава, че поради липсата на неразпределен марж по функция 2б за тази цел трябва да бъде мобилизиран Инструментът за гъвкавост;
11.	одобрява позицията на Съвета относно проект на коригиращ бюджет № 2/2025;
12.	възлага на своя председател да обяви, че коригиращ бюджет № 2/2025 е окончателно приет, както и да осигури неговото публикуване в Официален вестник на Европейския съюз;
13.	възлага на своя председател да предаде настоящата резолюция съответно на Съвета и на Комисията, както и на другите заинтересовани институции и органи и на националните парламенти.

